b'\n_START_ARTICLE_\nKlaip\xc4\x97dos miesto savivaldyb\xc4\x97s taryba\n_START_PARAGRAPH_\nKlaip\xc4\x97dos miesto savivaldyb\xc4\x97s taryba \xe2\x80\x93 Klaip\xc4\x97dos miesto savivaldyb\xc4\x97s bendruomen\xc4\x97s atstovaujamoji savivaldos institucija, atsakinga u\xc5\xbe savivaldos teis\xc4\x97s, savo funkcij\xc5\xb3 ir bendruomen\xc4\x97s i\xc5\xa1kelt\xc5\xb3 u\xc5\xbedavini\xc5\xb3 \xc4\xafgyvendinim\xc4\x85 bendruomen\xc4\x97s interesais savivaldyb\xc4\x97s teritorijoje. Taryba renkama ketveriems metams visuotiniuose, slaptuose, laisvuose ir lygiuose rinkimuose pagal Lietuvos Respublikoje registruot\xc5\xb3 politini\xc5\xb3 partij\xc5\xb3 pateiktus kandidat\xc5\xb3 s\xc4\x85ra\xc5\xa1us. Rink\xc4\x97jai \xe2\x80\x93 savivaldyb\xc4\x97s teritorijos gyventojai, gali keisti kandidat\xc5\xb3 eil\xc4\x99 s\xc4\x85ra\xc5\xa1e, penkiems kandidatams suteikdami pirmumo balsus._NEWLINE_Taryb\xc4\x85 sudaro 31 tarybos narys. Naujai i\xc5\xa1rinktos tarybos nario \xc4\xafgaliojimai prasideda, o ankstesn\xc4\x97s kadencijos tarybos nario \xc4\xafgaliojimai baigiasi nuo tos dienos, kuri\xc4\x85 naujai i\xc5\xa1rinkta taryba susirenka \xc4\xaf pirm\xc4\x85j\xc4\xaf pos\xc4\x97d\xc4\xaf._NEWLINE_Per du m\xc4\x97nesius nuo pirmojo naujai i\xc5\xa1rinktos savivaldyb\xc4\x97s tarybos pos\xc4\x97d\xc5\xbeio su\xc5\xa1aukimo dienos turi b\xc5\xabti i\xc5\xa1rinktas savivaldyb\xc4\x97s meras, paskirti mero pavaduotojas ir savivaldyb\xc4\x97s administracijos direktorius, sudaryti tarybos komitetai ir tarybos kolegija. Savivaldyb\xc4\x97s tarybos veiklos tvark\xc4\x85 ir formas nustato Vietos savivaldos \xc4\xafstatymas ir savivaldyb\xc4\x97s tarybos veiklos reglamentas._NEWLINE_Savivaldyb\xc4\x97s taryba savo \xc4\xafgaliojimus \xc4\xafgyvendina kolegialiai savivaldyb\xc4\x97s tarybos pos\xc4\x97d\xc5\xbeiuose. Tarybos pos\xc4\x97d\xc5\xbeiams klausimus rengia komitetai bei komisijos savo pos\xc4\x97d\xc5\xbeiuose, tarybos nari\xc5\xb3 frakcijos bei savivaldyb\xc4\x97s administracija. Taryba svarstomais klausimais priima sprendimus ir kontroliuoja j\xc5\xb3 \xc4\xafgyvendinim\xc4\x85._NEWLINE_Savivaldyb\xc4\x97 yra Lietuvos savivaldybi\xc5\xb3 asociacijos nar\xc4\x97.\n_START_SECTION_\nSavivaldos istorija\n_START_PARAGRAPH_\nKlaip\xc4\x97dos miest\xc4\x85 buvo numatyta pl\xc4\x97toti prie 1252 m. pastatytos pirmosios Memelburgo pilies. 1258 m. miestui buvo suteikta savivalda pagal Liubeko miesto teisyn\xc4\x85 (1475 m. pakeista savivalda pagal Kulmo teisyn\xc4\x85). Miest\xc4\x85 administravo renkama taryba su burmistru prie\xc5\xa1akyje. Savivaldos apimt\xc4\xaf sudar\xc4\x97 tos teis\xc4\x97s ir prievol\xc4\x97s, kurias suteik\xc4\x97 miestui jo steig\xc4\x97jai \xe2\x80\x93 Livonijos Ordinas ir Kur\xc5\xa1o vyskupas. 1328 m. pagal Vokie\xc4\x8di\xc5\xb3 ordino Pr\xc5\xabsijoje ir Livonijos ordino susitarim\xc4\x85 miestas buvo perduotas Vokie\xc4\x8di\xc5\xb3 ordinui Pr\xc5\xabsijoje. 1392 m. Kur\xc5\xa1o vyskupas taip pat atsisak\xc4\x97 savo jurisdikcijos Vokie\xc4\x8di\xc5\xb3 ordino naudai._NEWLINE_1525 m. Vokie\xc4\x8di\xc5\xb3 ordino valstyb\xc4\x97 buvo transformuota \xc4\xaf Pr\xc5\xabsijos hercogyst\xc4\x99, leno teise susaistyta su Lenkijos karalyste. 1660 m. Abiej\xc5\xb3 Taut\xc5\xb3 Respublikos valdovas atsisak\xc4\x97 suvereno teisi\xc5\xb3 \xc4\xaf Pr\xc5\xabsij\xc4\x85 Brandenburgo markgrafo, jau nuo 1618 m. paveldimai vald\xc5\xbeiusio hercogyst\xc4\x99, naudai. 1701 m. Brandenburgo markgrafas ir hercogas Pr\xc5\xabsijoje buvo tituluotas Pr\xc5\xabsijos karaliumi; pastarasis 1871 m. \xe2\x80\x93 Vokie\xc4\x8di\xc5\xb3 imperatori\xc5\xa1kojo reicho kaizeriu._NEWLINE_Klaip\xc4\x97dos miesto savivalda nuo 1475 m. funkcionavo pagal Kulmo teis\xc4\x99. Savivaldos apimt\xc4\xaf XVII a. gerokai apribojo tvirtov\xc4\x97s statuso suteikimas Klaip\xc4\x97dai. Miestas prarado \xc5\xa1\xc4\xaf status\xc4\x85 tik XVIII a. pab. Po kar\xc5\xb3 su Napoleonu Pr\xc5\xabsijos karalyst\xc4\x97je 1808 m. buvo priimti modern\xc5\xabs Miest\xc5\xb3 \xc4\xafstatymai, \xc5\xbeymiai padidin\xc4\x99 miest\xc5\xb3 savivaldos teises ir miestie\xc4\x8di\xc5\xb3 dalyvavim\xc4\x85 savivaldoje. XIX a. rinkim\xc5\xb3 teis\xc4\x99 tur\xc4\x97j\xc4\x99 miestie\xc4\x8diai periodi\xc5\xa1kai rinkdavo miesto taryb\xc4\x85 (Stadtrat), i\xc5\xa1 kurios nari\xc5\xb3 buvo formuojama miesto valdyba \xe2\x80\x93 magistratas (Magistrat). Magistrat\xc4\x85 sudar\xc4\x97 kas treji metai perrenkami patar\xc4\x97jai ir burmistras, o miestui vadovavo kas 12 met\xc5\xb3 perrenkamas vyriausiasis burmistras. Tokia savivaldos administravimo schema su menkais pakeitimais Klaip\xc4\x97doje i\xc5\xa1liko iki pat 1939 m. 1918 m. buvo sudaryta atskira Klaip\xc4\x97dos miesto apskritis, ir miestas nebepriklaus\xc4\x97 nuo Klaip\xc4\x97dos apskrities jurisdikcijos._NEWLINE_1919 m. Versalio sutartimi Klaip\xc4\x97dos kra\xc5\xa1tas buvo atskirtas nuo Vokietijos ir perduodas valdyti Antantei. 1923 m. Lietuvos respublika prisijung\xc4\x97 Klaip\xc4\x97dos kra\xc5\xa1t\xc4\x85, kur\xc4\xaf vald\xc4\x97 iki 1939 m., kuomet kra\xc5\xa1tas po ultimatumo buvo perduotas nacistinei Vokietijai. Klaip\xc4\x97dos kra\xc5\xa1tas tarpukariu sudar\xc4\x97 autonomin\xc4\xaf Lietuvos Respublikos vienet\xc4\x85, tod\xc4\x97l Lietuva negal\xc4\x97jo ki\xc5\xa1tis \xc4\xaf miesto teis\xc4\x99. Vienintelis bandymas tai padaryti buvo 1934 m., kai Lietuvos atstovas kra\xc5\xa1te \xe2\x80\x93 gubernatorius \xe2\x80\x93 paskyr\xc4\x97 vyriausiuoju burmistru Lietuvai lojal\xc5\xb3 Erdmon\xc4\x85 Simonait\xc4\xaf. Magistatas tokiu b\xc5\xabdu paskirtam miesto vadovui nemok\xc4\x97jo algos, galiausiai 1936 m. Lietuva tur\xc4\x97jo nusileisti._NEWLINE_1939 m. Vokietijos Reichui aneksavus Klaip\xc4\x97dos kra\xc5\xa1t\xc4\x85, miesto savivalda buvo apribota ir pajungta Naci\xc5\xb3 partijos prie\xc5\xbei\xc5\xabrai. Pana\xc5\xa1iai nuo 1945 m., kai Klaip\xc4\x97d\xc4\x85 u\xc5\xbe\xc4\x97m\xc4\x97 TSRS kariuomen\xc4\x97, mieste suformuotos tarybos bei jos Vykdomojo komiteto veikl\xc4\x85 pri\xc5\xbei\xc5\xabr\xc4\x97jo Komunist\xc5\xb3 partijos miesto komitetas. Svarbiausias miesto valdymo organas sovietme\xc4\x8diu buvo partijos miesto komiteto biuras._NEWLINE_1989\xe2\x80\x931990 m. Lietuvos SSR buvo panaikinta vienpartin\xc4\x97 sistema ir \xc4\xafvyko pirmieji demokratiniai rinkimai \xc4\xaf Klaip\xc4\x97dos miesto taryb\xc4\x85. Dabartin\xc4\x99 vietos savivald\xc4\x85 ir valdym\xc4\x85 Lietuvoje reglamentuoja 1992 m. spalio 25 d. referendume patvirtinta Lietuvos Respublikos Konstitucija, 1994 m. liepos 7 d. priimtas Vietos savivaldos \xc4\xafstatymas bei 1994 m. gruod\xc5\xbeio 15 d. priimtas Savivaldybi\xc5\xb3 taryb\xc5\xb3 rinkim\xc5\xb3 \xc4\xafstatymas.'